Communitas – Hoekom bid ons verskillend?
Written by webmeester on March 10, 2009 . Posted in Gebed en Spiritualiteit
Communitas – Hoekom bid ons verskillend?.
Gebed is ……
Written by webmeester on February 27, 2009 . Posted in Gebed en Spiritualiteit
Die afgelope konferensie oor Gebed en Spiritualiteit was baie geseend. Vir twee dae het omtrent 230 mense daagliks geluister oor verskillende invalshoeke en getuienisse oor gebed. Ons het ons verkneukel in die teenwoordigheid van die Here in ons lewe! Die Here het verskeie sprekers gebruik om konferensiegangers verskillende dimensies van gebed en spiritualiteit te gee. Ek het onder andere 'n paar dinge oor gebed en spiritualiteit gehoor:
Gebed is om in teenwoordigheid van die Here te leef
Gebed is om leeg te word voor die Here.
Gebed is om stil te wees voor die Here
Gebed is om net by die Here te wees
Gebed is om te luister na die Here
Gebed is gebrokenheid
Gebed is om totaal afhanklik te wees voor die Here
Gebed is die termometer van ons geestelike lewe
Gebed is om diensbaar te wees
Gebed is om God se koninkryk te laat kom
Gebed is 'n opdrag van die Here tot sy eer
Gebed is om 'n instrumentele verskil te maak in die koninkryk
Gebed is die wandel voor die Here
Dit is net wonderlik om te weet : Dit is die belangrikste deel van ons dankbaarheid teenoor die Here.
Ons gaan in die volgende twee weke probeer om op die webbladsy van Communitas die lesings van die konferensie te sit.
Ek plaas ook in hierdie blog : (onder die opskrif Dokumente ) 3 bronne. Dit is n
inligtingstuk oor webbladsye wat besoek kan word, boeke en kursusse. Stuur asb. Vir my nog
inligting in die verband.
Wat bedreig ons gebedslewe?
Written by Besoeker on January 26, 2009 . Posted in Gebed en Spiritualiteit
Op 'n keer vertel iemand my dat hy 'n kind van die Here is en dat hy graag wil bid, maar dis asof iets hom keer op keer verhinder. Dit voel soms vir hom asof hy net nie beheer daaroor het nie! As dit nie die telefoon is nie, is dit sy lewenstyl. Hy sukkel regtig om rustig te word en te bid!
As mense sukkel om te bid, is dit soms goed om na te dink wat hulle keer om te bid- of liewer wat hulle gebedslewe bedreig. Ek noem 'n paar sulke bedreigings:
1. Eie ontvlugting: Soms sorg mense self dat hulle so besig is sodat hulle nie kan bid nie. Hulle ontvlug as't ware die alleentyd saam met die Here en sorg dat hulle program van so 'n aard is dat hulle darem 'n menslik geldige verskoning het om nie stil te word voor die Here. Om dit anders te stel: Hulle vermy dit om te bid! Hiervoor kan daar baie redes wees. Daar kan iets wees wat jy vir die Here probeer wegsteek (al weet jy, jy kannie!) Daar is baie keer ook 'n soort skuldgevoel omdat jy nie meer weet wat om te bid nie. 'n Ander rede hiervoor kan jou eie sonde of verkeerde lewenstyl wees. Indien jy die bedreiging in jou gebedslewe herken, is dit noodsaaklik om weer 'n rein hart voor die Here te kry (Mat 5:8).
2.Persoonlike krissise kan keer dat jy bid. Die ironie is dat jy juis geestelike energie deur gebed ontvang, maar as 'n mens neerslagtig is, voel dit soms asof gebed nie gaan help nie. So kan die ekonomiese krisis of ander slegte sake wat jy ervaar alles meewerk dat jy minder bid! Onthou, die Here wil deur gebed vir jou sy liefde toon! Moenie daarmee ophou as jy verlate voel nie!
3. Besige Program: Die bekendste bedreiging waarvan ons almal bewus is, is natuurlik ons besige program, waaroor baie mense nie regtig beheer het nie. Ons sou seker baie kan rassionaliseer oor hoekom ons so besig is, maar dit neem nog nie die feit weg dat ons sukkel om by alles uit te kom nie. Om vir iemand, wat nie sy eie baas is nie te verwag dat hy nie so hard moet werk nie, is net om onbillike gewetensdruk op hom te plaas. Die realiteit is dat mense eenvoudig besig is en dat werkgewers baie druk op werknemers plaas. Hulle werksomstandighede tap eenvoudig hulle energie! Die oplossing is om tyd te "skep" . Om stil tye in jou besige program te skep – soms is dit vyf minute as ander gaan tee drink. Ander keer kan dit die halfuur wees waar die res van die gesin sepies kyk. Maar onthou, al is jy nie in beheer van jou dag se program nie, is jy steeds in beheer van jou aftye tussenin. Gebruik dit wys!
4.Twyfel is een van daardie sake wat ons geestelike lewe en veral ons gebedslewe kan inhaal. As jy twyfel, dan sukkel jy om te glo en hoe kan 'n mens bid sonder geloof? Die eerste wat iemand wat twyfel(in die Here of in sy eie geloof), doen, is dat hulle ophou bid. Die oplossing hiervoor is om werklik weer eerlik na die Here te gaan en jou twyfel vir Hom te gee. Twyfel kan jou gebedslewe vernietig.
5.Tye sonder medegelowiges is nooit goed vir 'n mens se gebedslewe nie. Ons is vir mekaar gemaak. Dit geld ook vir ons gebedslewe! Dit gebeur so dikwels met mense dat hulle hul oor een of ander rede van die gemeente (kerk) of ander gelowiges onttrek. Ongelukkig oorleef hulle gebedslewe dit ook nie. 'n Kragtige gebedslewe en goeie geloofsinteraksie met medegelowiges gaan gewoonlik hand aan hand!
6.As jou verhouding met die Here seergekry het. Gebed se basis word deur jou verhouding met God gevoed en gestut! Indien jy om een of ander rede afgedwaal of afvallig geraak het en die verhouding tussen jou en God seergekry het, sal jy ook nie meer kan bid nie. Weet dat die Here se genade en liefde groot is om jou vas te hou. Weet dat sy arms sterk genoeg is om jou van sy liefde te verseker en soos die verlore seun weer terug te bring! Hy sal nooit sy rug op jou keer nie, maar nooi jou eerder uit om na Hom te kom!
Soos 'n goeie huweliksverhouding moet die bedreigings in die verhouding geidentifiseer word en aandag kry, anders gaan die verhouding baie seerkry ! Mag die Here se liefde en genade julle dring dat jy 'n ryk gebedslewe het, te midde van al die bedreigings!!
Om op God te Wag is 'n Geloofsdissipline!
Ek hoor dikwels die die opmerking "Die einde van die jaar is so naby en daar is so baie om nog te doen – ek weet nie of ek al my doelwitte gaan bereik nie!"
Daar is altyd doelwitte of ideale wat nie nie afgehandel kom nie en daar is nie 'n tyd wanneer 'n mens meer daarvan bewus word as aan die einde van die jaar nie.
Dalk is dit juis in die besige tyd nodig om weer na te dink oor die verband tussen
1. ons ingesteldheid teenoor dit wat ons nog nie bereik het nie, en
2. ons geestelike gewoontes en gebedslewe.
Ons vinnige lewenstyl en ongeduld maak dat ons nie altyd die spirituele ingesteld het om op God te wag nie. Om op God te wag, is 'n gebed- en spirituele lewenshouding wat 'n bepalende invloed op jou verhouding met die Here het. Daar is meer as 30 tekste in die Bybel wat hierdie lewensingesteldheid vir ons uiteensit . Ek het gevind dat in die tye wat ek die meeste met die Here oor sake worstel, die grootste geneser 'n ingesteldheid was van wag op die Here. Vir mense met 'n doelwitgedrewe lewenstempo, is dit natuurlik nie die maklikste dissipline nie, tog is dit die een lewenshouding wat 'n mens God helderder laat raaksien!
Die woord wat in die Bybel vir "verwagting" gebruik word , word ook dikwels vertaal met "vertroue". Miskien verduidelik dit vir ons iets van die betekenis van "om op God te wag". Ons ongeduld met die Here is heel dikwels 'n simtoom van ons gebrek aan oorgawe aan die Here.
Hoe wag 'n mens op God ?
Om Op God te wag is 'n lewenswyse wat begin met algehele oorgawe aan die Here. Ps 25:21 " Laat onskuld en opregtheid oor my die wag hou, want op U vertrou ek". Om alles in die hande van die Here te gee is 'n daaglikse handeling – daarom is dit 'n geloofsdissipline wat ons moet aanleer. Ons moet elke dag oefen om elke onvoltooide saak , versoek en doelwit in die hande van die Here oor te gee en Hom daarmee te vertrou. Die woord dissipline beteken dat jy dit op gereelde basis moet doen – nie om God daaraan te herinner nie , maar om jouself te herinner dat die spesifieke saak nie meer in jou hande is nie!
Wat gebeur met 'n mens wat op God wag?
Jy leer om in afhanklikheid van God te leef : Om op die Here te wag, is om te besef dat jy nie in beheer van jou bestemming is nie. Die gebedslewe van iemand wat hierdie dissipline het, verskil van iemand wat dink hy kan die Here se arm draai om aan al sy behoeftes te voldoen. Natuurlik kan ons enigiets in die Naam van die Here vra. Maar om te vra, beteken vir geen oomblik om te beveel nie. Dit is 'n lewensuitkyk met jou oë na bo gerig en nie op jouself nie. Om te vra, is 'n aanduiding dat alles in iemand anders se hande is. As ons vir iemand moet oplaai en ons wag vir hom in die motor – kan ons soms maklik ongeduldig raak. Die rede hiervoor is omdat ons nie in beheer van die situasie is nie. Die een wat die situasie beheer, is die een vir wie ons wag, want jy kan niks doen voor hy nie kom nie. Dieselfde met ons gebedslewe. As jy geleer het om iets in die hande van die Here te vertrou mag jy nie die een wees wat ongeduldig is nie – of selfs eise aan die Here stel nie – Jy moet leer om op God te wag – en om in afhanklikheid van die Here te leef!
Daar vind ware geestelike verandering plaas indien jy op die Here wag. As jy op Hom wag, gebeur daar iets met jou. Dit is gewoonlik die enigste tye wat ons iets van onsself en van die lewe leer – as dinge nie vinnig gebeur nie. As 'n kind vir sy ouers iets vra en hy kry dit maklik, leer hy mos niks! Dit is eers as hy leer om te werk vir iets of dat dinge nie maklik of vinnig kom nie, dat hy iets leer. So is dit maar met ons ook as ons op die Here wag. Dit is die tyd in ons lewens wanneer die Heilige Gees ons die meeste verander!
Jy leer om nuut te kyk: As Habakuk op die Here wag , gaan lê hy nie op sy bed en slaap nie . Hy klim na die uitkyktoring en soek die antwoord. Om op die Here te wag beteken om met verwagting te wag. In die proses leer jy om met nuwe oë na die lewe te kyk. Jy soek as't ware 'n antwoord op jou gebede. As jy nie 'n antwoord verwag en uitkyk daarvoor nie, sien jy soms nie die Here se antwoord raak nie. In die proses van soek en verwagting, leer die Here jou om ander en nuwe dinge raak te sien!
Jy leer geloofsvolharding : Onthou die Here gebruik die "wagtye" om ons geloof te toets en ons vertroue in Hom te versterk. In wagtye, kry jou gebed ook meer krag , jou geloof meer spiere en jou hart word ruimer om na God te luister! Om te Wag is die tye waar jou geloofsvolharding getoets en getemper word word. Om te wag beteken om aan te hou glo en nie kleingelowig te raak oor die geringste negatiewe seine wat jy raaksien nie. Om op die Here te wag , is om in geloof te volhard!
Luk 2:25 vertel van Simeon wat met verwagting uitgesien het na die koms van die Verlosser. "Daar het destyds 'n man met die naam Simeon in Jerusalem gewoon. Hy was getrou aan die wet en vroom en het uitgesien na die koms van die Verlosser van Israel. Die Heilige Gees was op Simeon…"